Kwagga reg vir epiese stryd teen All Blacks | Maroela Media
Groot dinge word hierdie naweek van Kwagga Smith teen die All Blacks verwag. (Foto: Twitter)
Die Springbokke gaan Kwagga Smith Saterdagoggend teen die All Blacks loslaat wanneer die twee Suidelike Halfrond-vyande in Wellington in ŉ toets teen mekaar uitdraf.
Dis maar dié gewilde losvoorspeler se tweede verskyning in die Groen-en-goud nadat hy verlede jaar in Wallis sy toetsdebuut gemaak het.
Smith is ná ŉ reeks bestendige vertonings vir die Emirates Lions weer met ŉ plek in die Bokspan beloon.
Kaptein Siya Kolisi is op waterdiens weens ŉ kniebesering, dus word die vasberade flank met die nommer 6-trui teen die All Blacks vertrou.
Dit sal Saterdag in die Westpac-stadion nie die eerste keer wees dat Smith teen die Kiwi’s te staan kom nie, dit sal wél die eerste keer wees dat hy die mag van ŉ All Blacks-tóétsspan eerstehands beleef.
Nadat hy ŉ paar seisoene vir die Blitsbokke uitgedraf het, het Smith sy fokus op die vyftienmanspel geplaas en homself bewys as ŉ staatmaker vir die Leeus. Hy is nie gekies vir die Springbokke se toer na Frankryk en die Verenigde Koninkryk in 2017 nie, maar is genooi om vir die Barbarians teen die All Blacks te speel. In Londen het hy ŉ speler van die wedstryd-vertoning gelewer.
Dié naweek is sy tweede internasionale verskyning vir die Springbokke en veel meer is op die spel as toe hy vir die Barbarians gespeel het.
“Vir die Barbarians sou jy ŉ prettige week gehad het en dalk teen Donderdag ŉ oefensessie. Dit verskil hemelsbreed van die voorbereiding vir ŉ toetswedstryd tussen Suid-Afrika en Nieu-Seeland, veral dié wedstryd in Wellington,” het Smith vandeesweek gesê.
Smith en sy kollegas weet alte goed die Kiwi’s wil wraak neem ná Suid-Afrika se sege verlede jaar.
Saterdag vorm hy deel van ŉ nuwe lostrio wat bestaan uit nuwe Springbokkaptein Duane Vermeulen (nommer 8) en die huidige SA rugbyspeler van die jaar, Pieter-Steph du Toit (flank).
“Duane is ŉ fantastiese speler en ek bewonder hom al vandat ek skoolrugby speel,” het Smith gesê.
Bokafrigter Rassie Erasmus. (Foto: Twitter)
“Dit is ŉ eer om saam met hom te speel, terwyl Pieter-Steph ook ŉ uitstekende en hardwerkende speler is. Ek het self ŉ belangrike plig en gaan Saterdag, teen die wêreld se beste span, alles gee.”
Bokafrigter Rassie Erasmus verwag ook groot dinge van Smith.
“Dit gaan interessant wees om te sien hoe hy op toetsvlak presteer nadat hy behoorlik voorberei het – iets wat hom nie beskore was in verlede jaar se toets teen Wallis nie.”
Die All Blacks het intussen ook verskeie staatmakers ingeroep vir hulle poging om die Suid-Afrikaners in ŉ uitverkoopte stadion te laat les opsê.
Soos die Bokke het die All Blacks ook verskeie van hulle sleutelspelers laat rus nadat hulle verlede week naelskraap teen Argentinië (20-16) gewen het.
Daar sal Saterdag heelwat Kiwi-ervaring op die veld wees. Joe Moody, Codie Taylor en Owen Franks is in die beginspan, terwyl Ofa Tuungafasi, Dane Coles en Angus Ta’avao op die bank begin.
Kaptein Kieran Read is terug in die nommer 8-trui, saam met Matt Todd op nommer 7 en Shannon Frizell op steelkant-flank.
In die agterlyn word daar vandeesweek staatgemaak op Beauden Barrett en Richie Mo’unga. Barrett is op heelagter en Mo’unga op nommer 10.
Sonny Bill Williams het herstel van ŉ besering en is terug op die toneel.
Codie Taylor is in die All Blacks se beginspan wat Saterdag teen die Bokke uitdraf. (Foto: Twitter)
All Blacks-afrigter Steve Hansen sê die Springbokke sorg vir heelwat uitdagings – een daarvan die harde wedstryd wat die Bokke speel.
“Ons moet ons eie fisiekheid in die wedstryd afdwing en ons spelpatroon en vaardighede na ŉ hoër rat neem,” het Hansen gesê.
Die stryd tussen slotte Sam Whitelock en Eben Etzebeth gaan ook een wees om dop te hou. Tussen die twee van hulle het hulle 184 toetse agter die blad en al twee word as uitblinkers vir hulle onderskeie spanne beskou.
Saterdag se wedstryd begin om 09:35 (plaaslike tyd).
All Blacks Kwagga Smith Rassie Erasmus Springbokke
Kwagga sal hopelik ‘n groot impak maak. Duane great speler en kaptein. Ou wat water dra op die regte plek. Kombinasie van Duane, Kwagga en Marx behoort druk op die AB ‘s te sit itv turnovers en potensieele strafskoppe.
Ek hoop Kwagga is gereed vir die groot toets, want hy gaan waarskynlik net die een kans kry en nooit weer nie. Persoonlik glo ek hy is te klein en te lig op hierdie vlak en word te maklik van die losskrums af skoongemaak. Ek sal nie omgee indien hy my verkeerd bewys nie en sal die eerste een wees wat Maandag my siening sal terugtrek.
Kolisi gaan gemis word vir sy aansluiting met die agterspelers, lynstaanwerk en leierskap. NZ sal met so 15 punte wen. Te min WP spelers in die span.
Ai tog ou Kolla kry jy nie genoeg aandag waar jy is nie dan kom soek jy dit nou hier op Maroela Media. Nee wat Kolisi is reg net daar waar hy is. Kwagga gaan jou en baie ander ‘n punt bewys
Kwagga heeltemal groot en sterk genoeg vir 6. Sam Kane 1.89m, 103 kg Michael Hooper 1.82m, 101 kg Ardie Savea 1.88m, 95 kg Kwagga 1.82m, 95 kg. En hy raak nie weg na 50 min soos waterdraer nie. Duane great kaptein en word gerespekteer as speler en kaptein deur bok ondersteuners. Net 4 stompies in die span baie aanduidend van hoe swak hulle was in SR laaste van die SA spanne. Daar kan nie ‘n toets span gebou word om ‘n span met so swak wen kultuur nie.